'Grondgrypalliansie kan anargie veroorsaak' | Maroela Media
AfriForum sê onverantwoordelike politieke uitsprake deur Julius Malema en die EFF het die afgelope naweek tot byna anargistiese optrede gelei nadat daar op verskeie plekke in Gauteng gepoog is om grond te beset.
Ian Cameron, AfriForum se hoof van gemeenskapsveiligheid, het gesê die ANC se aanvaarding van die mosie om grond sonder vergoeding te onteien, is ook 'n dryfveer vir dié onwettige optrede. "Boonop getuig die SAPD se swak hantering van die grondgrype in Johannesburg van 'n polisiediens wat nie in staat is om wettige grondeienaars te beskerm nie."
Cameron meen die SAPD se onvermoë om op te tree dui daarop dat hulle self nie die Betredingswet (wetno. 6 van 1959) verstaan nie. "Dít volg nadat grondeienaars die hof moes nader om die SAPD te verplig om op te tree.
"Indien jou grond betree word en jy dadelik 'n klag by die SAPD aanhangig maak, móét die SAPD onmiddellik optree en die betreders verwyder – jy hoef nie 'n hofaansoek te bring nie. Die SAPD moes in Johannesburg opgetree het soos wat hulle dié naweek opgetree het om besetters van staatsgrond af te verwyder.
"Tog blyk dit dat wettige privaat grondeienaars nie met dieselfde ywer beskerm word nie. Ons moet ons afvra of die politieke wil werklik daar is om wettige grondeienaars in Suid-Afrika te beskerm," voeg Cameron by.
Intussen meen die VF Plus dat pres. Ramphosa in die duister is oor die werklikhede van grondgrype. "Pres. Ramaphosa sê grondgrype sal nie geduld word nie en dat die wet hieroor streng toegepas moet word. Tog is die werklikheid dat grondgrype wel plaasvind terwyl wetstoepassers toekyk en nie optree teen die wetsoortreders nie," sê dr. Pieter Groenewald, leier van die VF Plus.
Volgens Groenewald gee die polisie nie gehoor aan grondeienaars wanneer hulle versoek word om in te gryp teen grondbesetters nie. "Die polisie en metropolisie staan en toekyk hoe die wet verbreek word en vereis eers 'n hofbevel voordat hulle bereid is om op te tree. Pres. Ramaphosa sal sy woorde moet omskep in dade, want nie almal het die geld om eers 'n hofbevel te kry om die polisie te aktiveer om op te tree nie."
Volgens Groenewald vind grondgrype oor die land heen plaas en het grondgrypers tussen Groblersdal en Marble Hall selfs 'n teerpad opgebreek om toegangsroetes te versper. "Geen inhegtenisneming in dié verband is nog gemaak nie en grondgrypers word oënskynlik ongestraf gelaat. Die president sal hom drasties moet vergewis van die werklikhede op grondvlak om kennis te neem van die gevolge van onrealistiese verwagtinge oor grond wat by die massas geskep word."
Ramaphosa sal eers die toets slaag indien wetstoepassers onmiddellik optree wanneer klagtes ingedien word teen grondbesetters, het Groenewald gesê.
grondhervorming grondonteiening Julius Malema
Ek het regtig nie verwag ramaposa gaan enige reaksie toon nie onthou hy soek eff aan sy kant. So nog n nul op n kontrak van n nuwe President kurrup almal van hulle
Daar is 'n groot onrustigheid onder ons mense (ek self ook) wat op plase en plotte woon. Ons as gemeenskap staan reg om ons grond te beskerm met die SAPD se samewerking. Dit is net 'n kwessie van tyd of die vonk val in die kruitvat. Dit is uiters belangrik dat die Burgeregtegroep aan wie ons behoort baie baie hard druk, in die howe, om president CR tot inkeer te bring en die besluit om te keer. Plaaslike en internasionale druk is baie baie belangrik anders gaan daar moeilikheid kom.
Hier is n idee,hoekom vat Afriforum nie vir Cr en Julias hof toe nie?of nee wag,ek dink hulle het al.
Ek is seker daar is 'n deel van sy plaas waarop ons gehuggies kan gaan staan maak
Hulle het dieselfde doelwit . Dit gaan nie oor grondbesit nie. Dit gaan daaroor om die witman en spesefiek die Afrikaner te verguis . Die gevolge is nie van belang nie.